SPRÁVA KOMISIE EURÓPSKEMU PARLAMENTU A RADE

Kvalita benzínu a motorovej nafty, ktoré sa používajú v cestnej doprave

v Európskej únii

(Rok podávania správ 2020)

1. Úvod

Podľa článku 7a smernice 98/70/ES týkajúcej sa kvality benzínu a naftových palív (ďalej len „smernica o kvalite palív“) a článku 5 smernice Rady (EÚ) 2015/652, ktorou sa stanovujú metodiky výpočtu a požiadavky na predkladanie správ podľa smernice 98/70/ES , sa od členských štátov vyžaduje, aby každoročne podávali správy o intenzite emisií skleníkových plynov z palív a energie dodaných na ich území. V nadväznosti na uplatňovanie a transpozíciu smernice Rady (EÚ) 2015/652 sa táto oznamovacia povinnosť prvýkrát vzťahovala na rok podávania správ 2017. Táto výročná správa obsahuje údaje nahlásené za rok 2020.

Navyše podľa článku 8 ods. 3 smernice 98/70/ES sú členské štáty povinné predložiť správy o národných údajoch o kvalite palív za predchádzajúci kalendárny rok.

V tejto výročnej správe sú zhrnuté informácie, ktoré poskytli členské štáty v súvislosti s uvedenými požiadavkami na podávanie správ. Správa vychádza z údajov za rok 2020, ktoré predložili členské štáty Európskej environmentálnej agentúre (EEA).

2. Objem a intenzita emisií skleníkových plynov počas životného cyklu paliva a energie

V článku 7a smernice o kvalite palív v spojení so smernicou Rady (EÚ) 2015/652 sa stanovujú požiadavky na podávanie správ týkajúce sa:

·celkového objemu každého druhu paliva alebo energie dodávaných pre cestnú dopravu a necestné pojazdné stroje (vrátane plavidiel vnútrozemskej vodnej dopravy, ak sa neplavia po mori), poľnohospodárskych a lesných traktorov a rekreačných plavidiel, ak sa neplavia po mori,

·emisií skleníkových plynov počas životného cyklu na jednotku energie vrátane predbežných stredných hodnôt odhadovaných emisií z biopalív vyplývajúcich z nepriamej zmeny využívania pôdy ,

·surovín a postupov výroby biopalív použitých v prípade jednotlivých biopalív dodaných na území členských štátov.

Podľa smernice o kvalite palív sú členské štáty povinné vyžadovať od dodávateľov palív, aby do 31. decembra 2020 znížili intenzitu emisií skleníkových plynov počas životného cyklu dopravných palív, t. j. emisií skleníkových plynov počas životného cyklu na jednotku energie z dodaných palív a energie, minimálne o 6 % v porovnaní so základnou normou platnou pre palivá v roku 2010, ktorá predstavovala 94,1 g ekvivalentu CO2/MJ. Emisie skleníkových plynov vyplývajúce z nepriamej zmeny využívania pôdy sa pri posudzovaní plnenia cieľa, ktorým je zníženie minimálne o 6 %, nezohľadňujú. V smernici o obnoviteľných zdrojoch energie (EÚ) 2018/2001 sa predpokladajú viaceré opatrenia na riešenie nepriamej zmeny využívania pôdy vrátane stropu pre biopalivá na báze potravín a krmív, pričom v delegovanom akte sa stanovujú podrobné kritériá na určenie surovín s vysokým rizikom nepriamej zmeny využívania pôdy, ktoré sa majú postupne vyradiť do roku 2030, a kritériá certifikácie biopalív, biokvapalín a palív z biomasy s nízkym rizikom nepriamej zmeny využívania pôdy.

V roku 2020 poskytlo údaje o znížení emisií skleníkových plynov v príslušnom formáte všetkých 27 členských štátov, ako aj Spojené kráľovstvo, Nórsko a Island. Spojené kráľovstvo však poskytlo údaje bez toho, aby vyčlenilo údaje za Severné Írsko , preto sa do súhrnných údajov správy nemohli zahrnúť žiadne údaje za Severné Írsko. Keďže sa na Spojené kráľovstvo ako celok oznamovacia povinnosť za rok 2020 nevzťahuje, do správy nie sú zahrnuté ani údaje za celé Spojené kráľovstvo. Napriek tomu sú v tejto správe zahrnuté niektoré údaje za Severné Írsko, ktoré boli poskytnuté mimo formátu podávania správ. Porovnania súhrnných údajov sa vzťahujú na EÚ27 za všetky referenčné roky.

2.1. Emisie skleníkových plynov a vzdialenosť od cieľa na rok 2020

Podľa poskytnutých údajov predstavovala v roku 2020 priemerná intenzita skleníkových plynov z palív a energie dodaných v 27 nahlasujúcich členských štátoch 89 g ekvivalentu CO2/MJ, čo sa premieta do úspory 51 Mt ekvivalentu oxidu uhličitého (ekvivalent CO2) počas roka 2020. Táto intenzita je o 5,5 % nižšia ako základná norma 94,1 g ekvivalentu CO2/MJ z roku 2010 (ide teda o výraznejšie zníženie než 4,3 % zníženie dosiahnuté 27 členskými štátmi EÚ v roku 2019), čo znamená, že na dosiahnutie cieľa vo výške 6 % je potrebné ďalšie 0,5 % zníženie intenzity skleníkových plynov všetkých dodávaných fosílnych palív, biopalív a energie.

Údaje nahlásené za rok 2020 poukazujú na to, že pokrok dosiahnutý dodávateľmi palív EÚ sa v jednotlivých členských štátoch EÚ výrazne líši. Jedenásť členských štátov (Belgicko, Cyprus, Česko, Dánsko, Estónsko, Fínsko, Luxembursko, Maďarsko, Malta, Nemecko a Švédsko) dosiahlo svoj cieľ znížiť intenzitu skleníkových plynov z dopravných palív o 6 % do roku 2020 v porovnaní s rokom 2010 (pozri obrázok 1). To pre mnohé členské štáty predstavuje významné zlepšenie v porovnaní s rokom podávania správ 2019, keď cieľ vo výške 6 % dosiahli len dva členské štáty (Švédsko a Fínsko). Najväčší medziročný pokrok v období 2019 až 2020 v porovnaní so základnou normou z roku 2010 dosiahol Cyprus (4,7 %) a Estónsko (4,5 %), po ktorých nasledovalo Belgicko, Dánsko a Maďarsko (zvýšenie v rozsahu od 3,1 % do 3,3 %). Na základe predbežných údajov predložených Spojeným kráľovstvom dosiahlo Severné Írsko zníženie intenzity skleníkových plynov o 6,2 % v prípade palív dodávaných v roku 2020 v Severnom Írsku.

Z hľadiska zostávajúcej vzdialenosti od cieľovej hodnoty je už k dosiahnutiu cieľa vo výške 6 % veľmi blízko Slovensko (5,8 %), Holandsko (5,4 %) a Rakúsko (5,1 %). Rumunsko, Poľsko, Taliansko, Francúzsko, Bulharsko a Grécko dosiahli zníženie v rozsahu od 4 % do 5 %. V siedmich členských štátoch napokon zostáva zníženie intenzity skleníkových plynov pod úrovňou 4 % (Slovinsko, Španielsko, Portugalsko, Litva, Írsko, Lotyšsko a Chorvátsko). Ďalšie informácie sa uvádzajú v technickej správe EEA 2022/2 o intenzite skleníkových plynov z dopravných palív v EÚ v roku 2020 .

Obrázok 1: Zníženie intenzity skleníkových plynov z palív, ktoré dosiahli dodávatelia palív EÚ v členských štátoch v obdobiach 2010 – 2019 a 2010 – 2020 (zdroj: EEA)